Title: ข้อบังคับมหาวิทยาลัยนเรศวร ว่าด้วยการสรรหากรรมการสภามหาวิทยาลัยผู้ทรงคุณวุฒิ พ.ศ. 2533

ข้อบังคับมหาวิทยาลัยนเรศวร

ข้อบังคับมหาวิทยาลัยนเรศวร
ว่าด้วยการสรรหากรรมการสภามหาวิทยาลัยผู้ทรงคุณวุฒิ
พ.ศ. ๒๕๓๓[๑]

โดยที่เป็นการสมควรออกข้อบังคับว่าด้วยการสรรหากรรมการสภามหาวิทยาลัยผู้ทรงคุณวุฒิ
อาศัยอำนาจตามความในมาตรา ๑๔ (๒) และมาตรา ๓๕ แห่งพระราชบัญญัติมหาวิทยาลัยนเรศวร พ.ศ.
๒๕๓๓ สภามหาวิทยาลัยนเรศวร จึงออกข้อบังคับไว้ดังต่อไปนี้

ข้อ ๑  ข้อบังคับนี้เรียกว่า
ข้อบังคับมหาวิทยาลัยนเรศวรว่าด้วยการสรรหากรรมการสภามหาวิทยาลัยผู้ทรงคุณวุฒิ
พ.ศ. ๒๕๓๓

ข้อ ๒ 
ให้ใช้ข้อบังคับนี้ตั้งแต่วันที่ประกาศทบวงมหาวิทยาลัยมีผลบังคับใช้
เป็นต้นไป

ข้อ ๓  ให้สภามหาวิทยาลัยแต่งตั้งคณะกรรมการขึ้นคณะหนึ่งเรียกว่า
คณะกรรมการสรรหากรรมการสภามหาวิทยาลัยผู้ทรงคุณวุฒิ ประกอบด้วย
(๑) นายกสภามหาวิทยาลัยเป็นประธานกรรมการ
(๒) กรรมการ ๒ คน
ซึ่งผู้ดำรงตำแหน่งอธิการบดี รองอธิการบดี คณบดี ผู้อำนวยการวิทยาลัย ผู้อำนวยการสถาบัน
ผู้อำนวยการสำนัก ผู้อำนวยการศูนย์ และหัวหน้าหน่วยงานที่เรียกชื่ออย่างอื่นที่มีฐานะเทียบเท่าคณะ
เลือกจากผู้ดำรงตำแหน่งดังกล่าว เป็นกรรมการ
(๓) กรรมการ ๒ คน
ซึ่งสภาอาจารย์เลือกจากกรรมการสภาอาจารย์ของมหาวิทยาลัยเป็นกรรมการ
(๔) กรรมการ ๒ คน ซึ่งคณะกรรมการส่งเสริมกิจการมหาวิทยาลัยเลือกจากกรรมการส่งเสริมกิจการมหาวิทยาลัย
เป็นกรรมการ

ข้อ ๔  ให้คณะกรรมการสรรหากรรมการสภามหาวิทยาลัยผู้ทรงคุณวุฒิ
มีหน้าที่ดำเนินการสรรหาบุคคลที่มีคุณสมบัติและคุณลักษณะเหมาะสม
ที่จะเป็นกรรมการสภามหาวิทยาลัยผู้ทรงคุณวุฒิ จำนวนไม่น้อยกว่าสิบห้าคน พร้อมทั้งจัดทำประวัติและผลงานโดยย่อเสนอต่อสภามหาวิทยาลัยเพื่อพิจารณาโดยเรียงลำดับชื่อตามตัวอักษร
ในกรณีที่กรรมการสรรหากรรมการสภามหาวิทยาลัยผู้ทรงคุณวุฒิตามข้อ
๓  พ้นจากตำแหน่งไปในระหว่างที่การสรรหากรรมการสภามหาวิทยาลัยผู้ทรงคุณวุฒิยังไม่แล้วเสร็จ
ให้ผู้ซึ่งพ้นจากตำแหน่งดังกล่าวยังคงปฏิบัติหน้าที่ต่อไป จนกว่าการสรรหากรรมการสภามหาวิทยาลัยผู้ทรงคุณวุฒิจะเสร็จสิ้น

ข้อ ๕  สำหรับในระยะเริ่มแรกให้ คณะกรรมการสรรหากรรมการสภามหาวิทยาลัยผู้ทรงคุณวุฒิ ประกอบด้วย
อุปนายกสภามหาวิทยาลัยเป็นประธานกรรมการและกรรมการอีก ๔ คน ซึ่งแต่งตั้งจากกรรมการสภามหาวิทยาลัยตามมาตรา
๕๔ แห่งพระราชบัญญัติมหาวิทยาลัยนเรศวร พ.ศ. ๒๕๓๓

ข้อ ๖  คุณสมบัติของกรรมการสภามหาวิทยาลัยผู้ทรงคุณวุฒิ
มีดังต่อไปนี้
(๑) เป็นผู้ทรงคุณวุฒิและคุณธรรมเป็นที่ยอมรับในสังคม
(๒) เป็นผู้ที่สามารถอุทิศเวลาให้แก่งานของมหาวิทยาลัยตามสมควรแก่ตำแหน่งหน้าที่
(๓) ไม่เป็นข้าราชการหรือลูกจ้างของมหาวิทยาลัยนเรศวร

ข้อ ๗  ให้นายกสภามหาวิทยาลัยเป็นผู้รักษาการตามข้อบังคับนี้

ประกาศ ณ วันที่ ๕ พฤศจิกายน พ.ศ. ๒๕๓๓
อนุวรรตน์  วัฒนพงศ์ศิริ
รัฐมนตรีว่าการทบวงมหาวิทยาลัย
นายกสภามหาวิทยาลัยนเรศวร

คุณากร/ผู้จัดทำ
๒๒ เมษายน ๒๕๕๔
วิชชุตา/ผู้ตรวจ
๒๔ พฤษภาคม ๒๕๕๔

[๑] ราชกิจจานุเบกษา
เล่ม ๑๐๗/ตอนที่ ๒๕๖/หน้า ๕๓๑/๒๗ ธันวาคม ๒๕๓๓